Návrh
na poukázanie prostriedkov obciam a vyšším územným celkom vyplývajúcich z monitoringov implementácie zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z. za rok 2009

Uznesením vlády SR č. 100 z 3. februára 2010 k Informácii o výsledkoch monitoringu implementácie zákona o sociálnych službách za obdobie do 30. 6. 2009 bolo v bode B.1 ministrovi financií SR uložené v termíne do 5. marca 2010 refundovať obciam a mestám náklady na nové úlohy, ktoré im vyplývajú zo zákona o sociálnych službách za obdobie roka 2009 a to v súlade so záväzkom vlády SR č. 4 Memoranda o spolupráci pri riešení dopadov finančnej a hospodárskej krízy na slovenskú spoločnosť, uzatvoreným medzi vládou SR a Združením miest a obcí Slovenska dňa 13. februára 2009.

Keďže zámerom vlády SR bolo refundovať aj náklady vyšších územných celkov vynaložených na implementáciu zákona o sociálnych službách, predmetom predkladaného materiálu sú aj  výdavky vyšších územných celkov. 

V priebehu roka 2009 malo 586 obcí a miest výdavky na nové úlohy v oblasti sociálnych služieb. Na základe odporúčania Ministerstva financií SR nepoukazovať výdavky obciam s nízkou sumou vzhľadom na náklady, ktoré súvisia s poukázaním týchto prostriedkov a rovnako pre obce s ich zúčtovaním, boli do zoznamu zaradené len obce, ktoré mali výdavky viac ako 50 eur.
  
Celková výška výdavkov 429 obcí, ktoré mali výdavky vyššie ako 50 eur za rok 2009 predstavuje sumu 2 405 679 eur. V prílohe č. 1 je uvedený zoznam obcí a miest s konkrétnou sumou vynaložených nákladov, ktoré budú Ministerstvom financií SR poukázané.

Na základe údajov získaných z monitoringov, vyššie územné celky v roku 2009 vynaložili na implementáciu zákona o sociálnych službách celkovo 714 858 eur. Výdavky jednotlivých vyšších územných celkov, ktoré majú byť poukázané, sú uvedené v prílohe č. 2.

Celkové výdavky samosprávnych orgánov na účely implementácie zákona o sociálnych službách za rok 2009 predstavujú sumu 3 120 537 eur.